Pia Kristensen (DF), 2004-03-23:
Jeg må sige, at Dansk Folkeparti efterhånden føler, at flere og flere partier er ved at falde over hinandens ben, når det drejer sig om at forbedre forholdene for børnefamilierne.
I Dansk Folkeparti vil vi også gerne være med til at se på, hvordan vi kan forbedre børnefamiliernes forhold.
Spørgsmålet er blot, hvor man skal sætte ind.
Skal vi sænke pasningspriserne, eller skal det handle om helt andre initiativer?
I de forløbne måneder er der kommet adskillige bud på, hvad man kan gøre for at forbedre forholdene for børnefamilierne.
Socialdemokraterne er gået i front og foreslår, at pasningstaksterne skal sættes ned til 1.000 kr. om måneden.
Ja, man må jo sige, at man har et standpunkt, til man tager et nyt, for det var rent faktisk SR's kommuneaftale fra 1999, der muliggjorde stigningerne af taksterne, hvis kommunerne skaffede pasningsgaranti.
Nu er det sådan, at der stadig væk er en del kommuner, der ikke har pasningsgaranti, derfor forstår vi egentlig ikke Socialdemokraternes prioritering.
Venstre foreslog for nylig, at børnefamilierne skal kunne ansætte en hushjælp, og socialministeren er kommet med et idékatalog med forslag til forbedringer osv., osv.
I dag står vi så med et forslag fra SF, som vil reducere forældrebetalingen for daginstitutionspladser fra de nuværende 33 pct. til 30 pct., og det lyder da også umiddelbart som et fornuftigt forslag ligesom alle de andre, vi er blevet præsenteret for.
Vi er godt klar over, at der er nogle kommuner, der tager en høj betaling for at passe børn.
Der er stor forskel på pasningstaksterne fra kommune til kommune, og det erfarede vi her for nylig, da det kom frem, at priserne varierer fra 1.700 til 3.500 om måneden.
På den baggrund udtalte Dansk Folkeparti, at vi vil opfordre socialministeren til at igangsætte en undersøgelse, som skal udrede, hvorfor der er så store forskelle fra kommune til kommune.
Det glæder os, at den undersøgelse er iværksat, vi ser frem til resultatet af denne undersøgelse, der kommer sidst på foråret, og så skal vi have et billede af, hvorfor priserne varierer så meget.
Jeg synes ærlig talt, at det er meget vigtigt, at vi får afklaret det her spørgsmål.
Vi mener, det er et problem, at der er så mange forskellige bud på, hvad man kan gøre for at forbedre børnefamiliernes vilkår.
Nu på torsdag kommer SF igen med et forslag om omsorgsdage.
Jeg vil meget gerne helt klart og tydeligt sige fra denne talerstol, at vi synes, alle de forslag, vi har hørt indtil videre, er yderst sympatiske, men vi vil bare ikke på nuværende tidspunkt støtte enkeltforslag.
Nu har vi besluttet, fordi vi er så forvirrede over alle de forslag, der er kommet frem, at vi vil afvente regeringens udvalgsarbejde, og så vil vi se på de forslag, der kommer.
Vi vil have et helt klart og samlet udspil, og så vil vi tage stilling til det.
Det kan jo også være, at der er nogle ting i det udspil, som er kommet her fra de øvrige partier, der er med i forslaget.
Det anslås, at selv om det kun er et lille bitte forslag og en lille bitte procentnedsættelse, er der altså tale om med et foreløbigt skøn, at en nedsættelse af forældrebetalingen til maksimalt 30 pct. vil medføre offentlige merudgifter på godt 275 mio. kr. årligt.
Så for os handler det her altså også om prioriteringer.
Til allerallersidst vil jeg sige: Det er afgørende for os, når det drejer sig om at forbedre børnefamiliernes vilkår, at der først og fremmest bliver sat fokus på de økonomisk trængte og de enlige forsørgere, for det er nemlig dem, der har allerstørst brug for en håndsrækning.